
	Παρουσίαση του βιβλίου

Σμιλεύοντας τις μνήμες

 της Ελένης Καραγιάννη-Βαρνάβα

στο Σπίτι της Κύπρου

Ο Ελληνικός Πολιτιστικός Όμιλος Κυπρίων Ελλάδας (Ε.Π.Ο.Κ.), ο Σύνδεσμος Κυπρίων Ιταλίας «ΝΗΜΑ» και το Διαδραστικό Αγροτικό και Λαογραφικό Μουσείο Βαρνάβα θα παρουσιάσουν την Τρίτη 22 Νοεμβρίου 2016 και ώρα 19:00, στο Σπίτι της Κύπρου, Ξενοφώντος 2Α Σύνταγμα, το βιβλίου της Ελένης Καραγιάννη-Βαρνάβα Σμιλεύοντας τις μνήμες.
Χαιρετισμό θα απευθύνει εκ μέρους του Ε.Π.Ο.Κ., ο κ. Κώστας Κυριάκου, Αντιπρόεδρος και ταμίας του Δ.Σ.

Για το βιβλίο θα μιλήσουν Μηλέα Παππά, Πρόεδρος του Ευρωπαϊκού Μουσείου Άρτου, Πέτρος Κατσίκης, Πρόεδρος του Διαδραστικού Αγροτικού, και Λαογραφικού Μουσείου Βαρνάβα Δήμου Μαραθώνα, Αλεξάνδρα Ζαμπά, Πρόεδρος του Συνδέσμου Κυπρίων Ιταλίας «ΝΗΜΑ» και η συγγραφέας. 
Συμμετέχει η χορωδία του Γιώργου Βενετσάνου.
Η Ελένη Καραγιάννη-Βαρνάβα γεννήθηκε στη Λευκωσία. Είναι απόφοιτος της Φιλοσοφικής Σχολής του Τμήματος Ιστορίας και Αρχαιολογίας του Εθνικού και Καποδιστριακού Πανεπιστημίου Αθηνών. Υπηρέτησε ως καθηγήτρια ελληνικής φιλολογίας σε Λύκεια και Γυμνάσια της Αθήνας. Δίδαξε μαθήματα Τοπικής ιστορίας, λαογραφίας και ελληνικής γλώσσας που υλοποιούνται από το ΙΔΕΚΕ της Γενικής Γραμματείας Εκπαίδευσης Ενηλίκων στο ΚΕΕ Αν. Αττικής του ΥΠΕΠΘ. Συμμετείχε σε Εκπαιδευτικά Προγράμματα Comenius 1. Είναι εθελόντρια  επιστημονικός συνεργάτης του Μουσείου Βαρνάβα Δήμου Μαραθώνα. Ως εκλεγμένη Κοινοτική Σύμβουλος Καπανδριτίου το 2003, διετέλεσε Πρόεδρος της Λέσχης Ηλικιωμένων Καπανδριτίου. Ως εκλεγμένη Δημοτική Σύμβουλος Ωρωπού το 2010, ήταν μέλος του Δ.Σ. της ΚΕΔΩ. Διετέλεσε Αντιπρόεδρος της Οικονομικής Επιτροπής, Πρόεδρος της Επιτροπής Ισότητας Φύλων του Δήμου Ωρωπού. Συμμετείχε στο Πρόγραμμα ''Περισσότερες Γυναίκες στην Πολιτική'' και σε συνέδρια στην Ελλάδα και το εξωτερικό. Είναι Γενική Γραμματέας του Ε.Π.Ο.Κ., και μέλος της Κριτικής Επιτροπής του Λογοτεχνικού Διαγωνισμού. Συγγραφέας του Βιβλίου Σμιλεύοντας τις Μνήμες. Άρθρα της έχουν δημοσιευθεί σε εφημερίδες και στη Φιλολογική  Πρωτοχρονιά  που  εκδίδει ο  Ε.Π.Ο.Κ.

''Σμιλεύοντας τις μνήμες''. Ένας τίτλος που δηλώνει την επίπονη και επίμονη προσπάθεια που έγινε για να φτάσουμε στη σημερινή έκδοσή του αλλά και την ανάγκη της διατήρησης της μνήμης του λαϊκού μας πολιτισμού, γιατί αυτός πρέπει να οδηγεί τα βήματά μας στο παρόν και στο μέλλον. Ένα βιβλίο που δεν απευθύνεται μόνο στα όρια του χωριού του Βαρνάβα, διότι η τοπική ιστορία γίνεται μέρος της ελληνικής ιστορίας και της Παγκόσμιας. Ένα πλούσιο υλικό που μπορεί να αγαπήσουν όλοι οι αναγνώστες. Όλοι όσοι πρόσφεραν τις προσωπικές τους μαρτυρίες αλλά και όλοι οι άνθρωποι της μεγαλύτερης ηλικίας, θα χαρούν που θα ζωντανέψουν μέσα από τις σελίδες του όσα ο χρόνος δεν έσβησε από τη μνήμη. Αλλά και οι νεότεροι θα γνωρίσουν και θα κατανοήσουν ίσως καλύτερα το όχι και τόσο μακρινό παρελθόν, που όμως η τεχνολογική εξέλιξη το έκανε να φαίνεται σαν παραμύθι. Το βιβλίο γράφτηκε μετά από  έρευνα 10 χρόνων που στηρίχθηκε, τόσο  στα αρχεία της κοινότητας, όσον και σε άλλες ιστορικές πηγές αλλά και στις προφορικές μαρτυρίες των κατοίκων. Χωρίζεται σε κεφάλαια κατά θεματικές ενότητες. Η έκδοσή του γίνεται σε μια κατάλληλη στιγμή αφού στις μέρες μας είναι φανερό ότι πρέπει να στηριχτούμε στην πολιτιστική μας κληρονομιά, όπως ένα δεντρί που δεν μπορεί να ανθίσει αν δεν έχει γερές  ρίζες.  Η ευρωπαϊκή ιδέα μπορεί να οικοδομηθεί μόνον αν υπάρχει κατανόηση και αλληλοσεβασμός στην ιδιαιτερότητα του άλλου. Ιδιαίτερα η οικονομική κρίση σήμερα αποτελεί μια πρόκληση να γνωρίσουμε και να αξιοποιήσουμε τις παραδόσεις μας για να επιβιώσουμε όχι μόνο οικονομικά αλλά και εθνικά.

